ኢትዮጵያ አሁንም ዕድገቷ በመለስ አስተምህሮ ተጠናክሮ ይቀጥላል-ወ/ሮ አዜብ
አዲስ አበባ፤ ነሐሴ 14/2005 (ዋኢማ) – ታላቁ መሪ መለስ ዜናዊ በድህነት ውስጥ የነበረችውን ኢትዮጵያ የነጻነት፣ የፍትህና የእኩልነት አምባ እንድትሆን በማስቻል ረገድ መስዋዕት እስከሆኑበት ቀን ድረስ በትጋት መስራታቸውን ወ/ሮ አዜብ መስፍን ገለጹ፡፡የታላቁ መሪ አቶ መለስ ዜናዊ አንደኛ አመት መታሰቢያ ዛሬ ነሐሴ 14 ቀን 2005 ዓ.ም በጉለሌ የዕጽዋት ማዕከል ተከብሯል፡፡በዝግጅቱ ላይ የአቶ መለስ ዜናዊ ባለቤትና የመለስ ፋውንዴሽን ፕሬዝዳንት ወ/ሮ አዜብ መስፍን መለስ ኢትዮጵያን በተረከበበት ወቅት በድህነት አዘቅት ውስጥ ነበረች ብለዋል፡፡ዛሬ የምናከብረው የመለስ አንደኛ ዓመት መታሰቢያ ቀን የሃዘን ምንጭ ብቻ ሳይሆን አሁን ላይ የዕልህ ምንጭም በመሆን የመለስን አስተምህሮ ለማስቀጠል ለሚሊዮኖች  ማዕበል መነሳት ምክንያት መሆኑንም ወ/ሮ አዜብ ገልፀዋል፡፡መለስ ኢትዮጵያን ህገ መንግስታዊ ስርዓትና ዴሞክራሲ የሰፈነባት በማድረግ እንዲሁም በሌሎችም ረገድ የሰራውን ስራ ለማስቀጠል ኃላፊነቱ የወጣቱ እንደሆነ የጠቆሙት ወ/ሮ አዜብ ኢትዮጵያ የጀመረችውን ልማትና ዕድገት አጠናክራ እንደምትቀጥል ያላቸውን ዕምነት ገልጸዋል፡፡በመለስ ዜናዊ አንደኛ ዓመት መታሰቢያ ዝግጅት ላይ የተገኙት ጠቅላይ ሚኒስትር ኃይለማርያም ደሳለኝ እንዳሉት ከመለስ ህልፈት በኋላ ጥቂቶች የኢትዮጵያ ዕጣ ፈንታ አበቃላት ቢሉም መለስ የገነቡት ህዝባዊው የኢ.ህ.አ.ዴ.ግ ፓርቲ የተጀመረውን ልማት እና የመለስን አስተምህሮ ማስቀጠል ችሏል ብለዋል፡፡ታላቁ መሪ በልማታዊ መንግስት ያልተሞከረውን የልማታዊ ዴሞክራሲያዊ ስርዓት በተግባር ማድረግ እንደሚቻል ያረጋገጡና በተግባርም ያሳዩ ብቸኛ መሪ ናቸው ያሉት ጠቅላይ ሚኒስትር ኃይለማርያም የመለስ ዴሞክራሲያዊ፣ ሰብዓዊና ልማታዊ አስተሳሰብ ማንም ምንም ሊያወጣለት የማይችል የጠለቀና ምጡቅ  ነው ብለዋል፡፡ጠቅላይ ሚኒስትር  ኃይለማርያም እንዳሉት መለስ ሃገራችንና አፍሪካ የምታካሂደው ልማት በአየር ንብረት ለውጥ እንዳይደናቀፍ በዓለም መድረክ ላይ ያበረከቱት አስተዋጽኦ እጅግ የጎላ እንደሆነም ገልፀዋል፡፡መለስ ዴሞክራሲን በተግባር ያረጋገጡ መሪ መሆናቸውን የገለፁት ጠቅላይ ሚኒስትሩ   የተጀመረውን ልማትና የመለስን አስተምህሮ ለማስቀጠል በትጋት እንሰራለን ብለዋል፡፡ኢትዮጵያ የጀመረችው ልማትና ዕድገት በሃገራችን ህዝቦች ተሳትፎ አሁንም ተጠናክሮ እንደሚቀጥል ጠቅላይ ሚኒስትር  ኃይለማርያም ደሳለኝ ገልፀዋል፡፡በስነ ስርዓቱ ላይ የተገኙት የሱዳኑ ፕሬዝዳንት ኦማር አልበሽር መለስ ዜናዊ በአፍሪካ ሠላምና ጸጥታ፣ በልማት እና ዴሞክራሲ ግንባታ እንዲሁም አፍሪካን በዓለም መድረክ ላይ ተደማጭነት እንዲኖራት በማድረግ ረገድ ከፍተኛ አስተዋፅኦ ያደረጉ ታላቅ መሪ ናቸው ብለዋል፡፡መለስ ለሱዳን ሰላምና መረጋጋት በነበራቸው የማይናወጥ አቋም ያበረከቱት ጥበባዊ ድጋፍ በሱዳን ህዝብ ውስጥ ሁሌም የማይረሳ ታሪክ እንደሆነም ፕሬዝዳንቱ ገልፀዋል፡፡የጅቡቲው ፕሬዝዳንት እስማኤል ኦማር ጌሌም መለስን በህይወታቸው ሁሉ ሀገራቸውን ከድህነት ለማውጣትና በድህነት ውስጥ የሚኖሩ የአፍሪካ ሀገራትን ለመደገፍ ቀን ከሌሊት የሰሩ ብለዋቸዋል፡፡መለስ ባላቸው ጥበብና ታታሪነት አፍሪካ የምትፈልገው አይነት እንቁና ታላቅ አፍሪካዊ መሪ መሆናቸውንም ፕሬዝዳንት እስማኤል ኦማር ጌሌ አመልክተዋል፡፡የሩዋንዳው ውጭ ጉዳይ ሚኒስትር ሉይዝ ሙሺኪዋቦ የመለስ አንደኛ ዓመት መታሰቢያ እያከበርንበት ያለን ቦታ  የመለስ የአረንጓዴ ልማት ስትራቴጂን ማሳያ ነው፡፡ የመለስን ትልቅነት በኢኮኖሚው ረገድ ጎልቶ እንደሚታይም ገልጸዋል፡፡ለዚህም እንደ አብነት በመለስ መሪነት ኢትዮጵያ ባለሁለት አሃዝ የኢኮኖሚ ዕድገትን ለተከታታይ ዘጠኝ ዓመታት ማስመዝገብ ችላለች፡፡ ይህም በድህነት ውስጥ የሚኖረውን ህዝብ በአማካይ በ10 በመቶ እንዲቀንስ ምክንያት ነው ብለዋል፡፡ሚኒስትሯ የአቶ መለስ ፍልስፍናና የአመራር ጥበብ በአፍሪካውያን ዘንድ ሁሌም   ይታሰባል ብለዋል፡፡የደቡብ ሱዳን ውጭ ጉዳይ ሚኒስትርና ዓለም አቀፍ ግንኙነት ቤንጃሚን በበኩላቸው  መለስ የደቡብ ሱዳን ህዝብና መንግስት የቅርብ ወዳጅ እንደሆኑ ገልጸው ለሉአላዊት ደቡብ ሱዳን መፈጠርና አሁን ለተገኘው ሠላም ያበረከቱት አስተዋጽኦ የጎላ መሆኑን ገልፀዋል፡፡ሚኒስትሩ ኢትዮጵያና ኤርትራ በመካከላቸው ያለውን አለመግባባት በማስወገድ በመካከላቸው የትብብርና የሠላም መንፈስን እንደሚያድሱም ያላቸውን እምነት ገልጸዋል፡፡የኡጋንዳ ምክትል ፕሬዝዳንት ኢድዋርድ ሴቫንዲም አቶ መለስ ከአፍሪካ መሪዎች ሁሉ የተለዩና ኢትዮጵያን በትክክለኛው መንገድ ላይ እንድትጓዝ ያደረጉ መሪ ናቸው ብለዋል፡፡በኢትዮጵያ የነበረውን ከ200 ሜጋ ዋት የማይበልጥ የነበረውን የኤሌክትሪክ ኃይል አቅርቦት በእሳቸው መሪነት ወደ2000 ሜጋ ዋት እንዲያድግ ማድረጋቸውን በአብነት በመጥቀስ አቶ መለስ ምን ያህል ሀገራቸውንና አህጉራቸውን ለመለወጥ ቁርጠኛ እንደነበሩ ያሳያል ብለዋል፡፡  የኬንያ ካቢኔ ጸሐፊ ጆሴፍ ኦሊ ሊንኩም አቶ መለስ እንደ አንድ ፓን አፍሪካኒስት በአፍሪካ ለፖለቲካዊና ማህበራዊ ችግሮች መቀረፍ በትጋት ሰርተዋል ብለዋል፡፡ከዚህም ባሻገር አቶ መለስ አፍሪካ ድምጿ በዓለም መድረኮች ላይ እንዲሰማ በማድረግ እና በአህጉሪቷ ያሉት ዘርፈ ብዙ ችግሮች እንዲቀረፉ ድርሻቸው የጎላ እንደሆነ ነው የገለጹት፡፡የሶማሊያ ፕሬዝዳንት ሃሰን ሼህ ማህሙድ በበኩላቸው የኢትዮጵያ ህዝብና መንግስት በሶማሊያ ሠላምን ለማስፈን የከፈሉት መስዋዕትነት ከፍተኛ መሆኑን ገልፀው አቶ መለስ የኢትዮጵያ ብቻ ሳይሆን የአፍሪካ ታላቅ መሪ ናቸው ብለዋል፡፡አቶ መለስ ለሶማሊያ ሠላምና ጸጥታ መስፈን ያደረጉት አስተዋጽኦም በሶማሊያ ህዝብና መንግስት ውስጥ ሁሌም የማይረሳ እንደሆነ ገልፀዋል፡፡በጉለሌ የዕጽዋት ማእከል በተካሄደው የመታሰቢያ ፕሮግራም የመለስ ፋውንዴሽን ቤተ መጽሐፍት ግንባታና ፓርክ በፋውንዴሽኑ ፕሬዝዳንት ወ/ሮ አዜብ መስፍን መሪነት የመሰረት ድንጋይ ተቀምጧል፡፡እንደ ኢሬቴድ ዘገባ የታላቁ መሪ መለስ ዜናዊን የህይወት ጉዞ የሚያመላክት የፎቶ ግራፍ ኤግዚቢሽንም ታይቷል፡፡